AFRIKAANSE OPSOMMING: Hierdie studie verken die moeder-dogter verhouding en die vroulike beginsel in die individuasieproses. Die moeder-dogterverhouding as die fokus van hierdie studie word voorgestel as 'n houer vir die bewaring van belangrike aspekte van die vroulike beginsel. Die modus van transpersoonlike sielkunde en navorsing is gebruik om as 'n lens te dien waardeur hierdie proses ondersoek is. Die narratiewe navorsingsmetode is gebruik om die stories te vertel wat in hierdie studie aangebied word. Hierdie stories gaan oor die navorsingsreis, die reis van dogter-wees en moeder-wees, die reis van vrou-wording en vrou-wees in die oorgangsfases van vroue se lewens. Dit behels stories van adolessensie en die menopouse. Daarnaas geplaas is die stories van my moeder, van myself, en van ons verhouding. In hierdie vertelling oor die moeder skryf ek dit as die dogter van 'n dogter wie se moeder lank reeds oorlede is. Ek onderneem 'n reis deur die landskap van die literatuur en neem daaruit stories van aspekte van vrou-wees, van die vroulike beginsel, asook van transpersoonlike sielkunde en transpersoonlike navorsing. Dit gaan ook oor die narratiewe wyse van ondersoek en die waarde van stories in narratiewe terapie word bespreek. Hierdie navorsingsreis is 'n speurtog; soos in 'n labirint is dit 'n sirkelvormige reis, wat die mitologiese slang, Ouroboros, wat sy eie stert insluk om heel te word weerspieël. Die labirinte van die mitologie en argetipiese vroubeelde en godinne stem tot nadenke oor die sielkundige ervaring van individuasie. In die nadenke is daar, soos met die alchemiste van weleer, 'n soeke die goud in die lood en die bevindinge wat die navorsingsreis oplewer, word bekendgemaak. In hierdie reis is gebruik gemaak van transpersoonlike en narratiewe navorsingsmetodes en beginsels om die inligting te verkry waarmee die stories vertel kon word. Hierdie metodes maak onder meer gebruik van joernaalskryf, mandalas teken, onderhoude, visuele beelde en foto's, collage, briewe, persoonlike dokumente, droomwerk, woorde en woordassosiasie en persoonlike mitologie. Transpersoonlike werkswyses soos meditasie, refleksie, intuitiewe luister, joernaal skrywe en so meer is gekombineer met narratiewe werkswyses om die inligting te verwerk en die stories te ontgin. Die navorsingsbevindinge dui op ervaringe van afhanklikheid en vrese van verlating; van 'n moeder en dogter wat gebuk gaan onder beperkende ervaringe van selfvertwyfeling en die implikasie wat dit het vir hulle vrou-wees; van 'n moeder en haar dogter wat die potensiaal vir die proses van individuasie in hulle verhoudinge met hul vroueliggame vind. Die implikasies van hierdie bevindinge mag moontlik van belang wees vir sielkundiges en opvoedkundiges wat hulle in hierdie sfere van hulpverlening bevind. Soos Theseus, beminde van Ariadne van ouds, het ek die goue draad ter hand geneem en daarmee die ingang van die labirint betree. Die reis moes begin …